**Brzeg** (saks. *Brieg*) on kaupunki ja oma kuntansa Brzegin piirikunnassa, Opolen voivodikunnassa Puolassa. Sen väkiluku oli vuoden 2020 lopussa 35 226. Brzeg on piirikuntansa hallinnollinen keskus.

Maantiede
---------

Brzegin pinta-ala on 14,61 neliökilometriä, josta metsän ja maatalousmaan osuus on alle 5 km². Kaupunki rajoittuu Lubszan ja Skarbimierzin kuntiin, joista jälkimmäisen hallintokeskuksena se toimi vuoteen 2002 asti. Brzeg sijaitsee Wrocławin tasangon ja Wrocławin jäätikköjokilaakson fyhtymäkohdassa. Korkeus merenpinnasta vaihtelee kaupungissa 133 metristä 150 metriin. Oderjoki virtaa Brzegin pohjoisosan halki.

Historia
--------

Varhaisin maininta Brzegistä on peräisin vuodelta 1234. Se sai kaupunkioikeudet vuonna 1248. Vuosina 1311–1675 Brzeg oli herttuakuntansa pääkaupunki. Vuosien 1428–1432 aikana kaupunki kärsi useista hussilaisten hyökkäyksistä ja ryöstöretkistä. Vuonna 1526 Brzeg siirtyi Habsburgien hallintoon.

1600-luvulla kolmikymmenvuotisessa sodassa Ruotsin joukot piirittivät kaupungin, mutteivät saaneet vallattua sitä. Vuonna 1741 seitsemän kilometriä kaupungista etelään käydyn Małujowicen taistelun tuloksena Brzeg liitettiin osaksi Preussia. Koko Puolan silloisen alueen ensimmäinen, Wrocławista Oławaan kulkeva vuonna 1842 käyttöönotettu rautatie laajentui vuoteen 1843 mennessä Brzegiin asti. Rautatielinja Nysaan valmistui vuonna 1848. Rautateiden rakentaminen vauhditti kaupungin kehitystä, ja kun vuonna 1810 kaupungin väkiluku oli 7 093, oli se vuonna 1875 jo 16 438.

Toisessa maailmansodassa Brzegin rakennuksista noin 54 prosenttia tuhoutui Neuvostoliiton hyökkäyksessä helmikuussa 1945. Se liitettiin Puolaan sodan jälkeisissä rajanvedoissa Potsdamin ja Jaltan konferensseissa. Kaupungin saksalainen väestö pakkosiirrettiin ja tilalle muutti puolalaisia.

Väestö
------

Vuoden 2020 joulukuussa Brzegissä asui 35 226 asukasta, joista 52,5 prosenttia oli naisia ja 47,5 prosenttia miehiä. Vuonna 1995 kaupungin väkiluku oli 39 937. Alle 18-vuotiaiden osuus piirikunnan väestöstä oli vuoden 2019 joulukuussa 16,5 prosenttia, työikäisten 58,6 prosenttia ja eläkeikäisten 24,9 prosenttia. Väestön keski-ikä oli 43,1 vuotta. Kaupungin työttömyysaste oli vuoden 2019 lopussa 7,7 prosenttia. Työssäkäyvistä asukkaista 31,8 prosenttia työskenteli teollisuus- tai rakennusalalla, 18,4 prosenttia palvelualalla, 18,3 prosenttia maatalousalalla ja 2,3 prosenttia rahoitusalalla.

Liikenneyhteydet
----------------

Tärkeimmät Brzegin aluetta halkovat liikenneyhteydet ovat valtatiet 39 ja 94 sekä rautatielinjat 132, 288 ja 304.

Yhteistyökaupungit
------------------

Brzegin kolme yhteistyökaupunkia:

* Goslar, Saksa
* Beroun, Tšekki
* Bourg-en-Bresse, Ranska

Lähteet
-------

1. 1 2 3 4 5 6  Local History *Wirtualny Sztetl*. Puolan juutalaisten historian museo. Viitattu 6.8.2021. (englanniksi)
2. ↑  Jerzy Wrębiak – prezydent kadencji 2018–2023 w: Brzeg *PortalSamorządowy*. Viitattu 6.8.2021. (puolaksi)
3. 1 2 3 4 5 6 7  Program Ochrony Środowiska dla Gminy Brzeg na lata 2017-2020 z perspektywą do 2024 roku (pdf)  2017. Brzegin kaupunki. Viitattu 6.8.2021. (puolaksi)
4. 1 2 3 4  Population in municipalities without cities with poviat status and cities with powiat status (Selite) *Local Data Bank*. Puolan tilastokeskus. Viitattu 6.8.2021. (englanniksi)
5. ↑  The population density and indicators (Selite) *Local Data Bank*. Puolan tilastokeskus. Viitattu 6.8.2021. (englanniksi)
6. ↑  Kody pocztowe Brzeg. Lista kodów pocztowych, ulice w Brzegu, adresy w Brzegu *Brzeg Nasze Miasto*.  12.6.2017. Viitattu 6.8.2021. (puolaksi)
7. ↑  Brzeg *Wirtualny Sztetl*. Puolan juutalaisten historian museo. Viitattu 6.8.2021. (puolaksi)
8. ↑  Dz.U. 2001 nr 116 poz. 1241 (puolaksi)
9. ↑  Gerber, Piotr: Wrocław - Oława. Najstarsza linia kolejowa na ziemiach polskich ma 175 lat *Gazeta Wrocławska Plus*.  16.5.2017. Viitattu 6.8.2021. (puolaksi)
10. ↑  Demography *Wirtualny Sztetl*. Puolan juutalaisten historian museo. Viitattu 6.8.2021. (englanniksi)
11. ↑  Rademacher, Michael: Stadt und Landkreis Brieg (poln. Brzeg) *Deutsche Verwaltungsgeschichte*.  Arkistoitu 25.2.2020. Viitattu 6.8.2021. (saksaksi)
12. 1 2  Brzeg (opolskie) w liczbach *Polska w Liczbach*. Viitattu 6.8.2021. (puolaksi)
13. ↑  Miasta partnerskie Brzegin kaupunki.  Arkistoitu 15.4.2021. Viitattu 6.8.2021. (puolaksi)

Aiheesta muualla
----------------

* Gmina Miejska Brzeg Opolen tilastokeskus. (puolaksi)

* Kuvia tai muita tiedostoja aiheesta **Brzeg** Wikimedia Commonsissa